《前在海上见会稽徐僧佣所作《九老》诗，意警词练，因仿为之，并限其韵 其七 老仆》
清代·殷葆诚

头童齿豁额添纹，家事由来赖处分。剩有馀生酬少主，惯从老婢话前闻。

职司管钥宵忘倦，粪扫庭园晓更勤。犬马年衰筋力减，勉供驱策讽同群。

作者简介：字亦平，郡优廪生。为人喜交游，饶肝胆。洞烛时艰，知举业不足以救国，乃专致力于经世之学，尤熟谙舆地。缪艺风先生创办江宁高等学堂，邀君共事，极得襄赞之力。积资保训导，会鼎革事遂寝，晚年就养青岛，怡情山水之外，兼以音律自娱。偶得消渴疾，遂以不起，年七十一。同治元年生。